ወደ ኩዌት የሚጓዙ ኢትዮጵያዊያን ጥንቃቄ እንዲያደርጉ የውጪ ጉዳይ ሚኒስቴር አሳሰበ
ወደ ኩዌት የሚጓዙ ኢትዮጵያዊያን መንገደኞች ጥንቃቄ እንዲያደርጉ የውጪ ጉዳይ ሚኒስቴር አሳስቧል።ከኢትዮጵያ ወደ ኩዌት ለተለያዩ ጉዳዮች የሚጓዙ ዜጎች አገሪቱ ወደ ግዛቷ እንዳይገቡ የተከለከሉ ባእድ ነገሮችና ቁሳቁሶችን ይዘው በመግባታቸው ለእስርና ለእንግልት መዳረጋቸውን የውጪ ጉዳይ ሚኒስቴር ቃል አቀባይ ጽሕፈት ቤት አስታውቋል።ተጓዦቹ እዚህ አገር ውስጥ ያሉ ወገኖቻቸው ለሌላ ዘመድ አዝማዶቻቸው ወደ ኩዌት እንዲያደርሱላቸው የሚፈልጓቸው ቁሳቁሶችን ይዘው መገኘታቸው ተገልጿል።ጉዞ የሚያደርጉት ኢትዮጵያዊያን ቦሌ አለም አቀፍ አውሮፕላን ማረፊያ በሚደርሱበት ጊዜ የተወቀጠ ጫት፣ ቡና፣ ቆጮ፣ ማር እና ሌሎችንም በመደበቅ ወደ ኩዌት እንዲያሻግሩላቸው በሚፈልጉ ዜጎች የሚገጥማቸው ችግር ነው።እቃውን ተቀብለው ለማሻገር በመሞከራቸውም 39 ኢትዮጵያውያን ለእስር መዳረጋቸውን ጽህፈት ቤቱ አስታውቋል። በኩዌት የሚገኘው የኢትዮጵያ ኢምባሲ ለተያዙት ዜጎች ምሕረት እንዲደረግላቸው ጥረት እያደረገ መሆኑም ታውቋል። ኤምባሲው ዜጎች ለዚህ ተግባር ተባባሪ የሆኑት ባለማወቅና በስሕተት መሆኑን ለማስረዳት ጥረት እያደረገ መሆኑን አስታውቋል።(ኢዜአ)